
ΣΧΕΔΙΟ ΝΟΜΟΘΕΤΙΚΟΥ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το σχέδιο απόφασης του Συμβουλίου για τη σύναψη συμφωνίας μεταξύ της Ευρωπαϊκής Ένωσης και της Βοσνίας και Ερζεγοβίνης σχετικά με επιχειρησιακές δραστηριότητες του Ευρωπαϊκού Οργανισμού Συνοριοφυλακής και Ακτοφυλακής στη Βοσνία και Ερζεγοβίνη
(16666/2024 – C10‑0117/2025 – 2024/0305(NLE))
(Έγκριση)
Το Ευρωπαϊκό Κοινοβούλιο,
–	έχοντας υπόψη το σχέδιο απόφασης του Συμβουλίου (16666/2024),
–	έχοντας υπόψη το σχέδιο συμφωνίας μεταξύ της Ευρωπαϊκής Ένωσης και της Βοσνίας και Ερζεγοβίνης σχετικά με τις επιχειρησιακές δραστηριότητες που διεξάγει ο Ευρωπαϊκός Οργανισμός Συνοριοφυλακής και Ακτοφυλακής στη Βοσνία και Ερζεγοβίνη (16665/2024),
–	έχοντας υπόψη την αίτηση έγκρισης που υπέβαλε το Συμβούλιο σύμφωνα με το άρθρο 77 παράγραφος 2 στοιχεία β) και δ), το άρθρο 79 παράγραφος 2 στοιχείο γ) και το άρθρο 218 παράγραφος 6 δεύτερο εδάφιο στοιχείο α) της Συνθήκης για τη λειτουργία της Ευρωπαϊκής Ένωσης (C10‑0117/2025),
–	έχοντας υπόψη το άρθρο 107 παράγραφοι 1 και 4, καθώς και το άρθρο 117 παράγραφος 7 του Κανονισμού του,
–	έχοντας υπόψη τη σύσταση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A10‑0000/2025),
1.	εγκρίνει τη σύναψη της συμφωνίας·
2.	αναθέτει στην Πρόεδρό του να διαβιβάσει τη θέση του στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών και της Βοσνίας και Ερζεγοβίνης.

α. Πλαίσιο
Η προτεινόμενη απόφαση του Συμβουλίου αποβλέπει στην έγκριση της συμφωνίας περί καθεστώτος μεταξύ της Ευρωπαϊκής Ένωσης και της Βοσνίας και Ερζεγοβίνης με αντικείμενο επιχειρησιακές δραστηριότητες που εκτελούνται από τον Ευρωπαϊκό Οργανισμό Συνοριοφυλακής και Ακτοφυλακής στη Βοσνία και Ερζεγοβίνη, όπως προβλέπεται στον κανονισμό (ΕΕ) 2019/1896 για την Ευρωπαϊκή Συνοριοφυλακή και Ακτοφυλακή.

Ένα από τα καθήκοντα του Ευρωπαϊκού Οργανισμού Συνοριοφυλακής και Ακτοφυλακής (στο εξής: Οργανισμός) είναι η συνεργασία με τρίτες χώρες σε σχέση με τα πεδία που καλύπτονται από τον κανονισμό για την Ευρωπαϊκή Συνοριοφυλακή και Ακτοφυλακή, «μεταξύ άλλων μέσω ενδεχόμενης επιχειρησιακής ανάπτυξης ομάδων διαχείρισης των συνόρων σε τρίτες χώρες». Ο Οργανισμός μπορεί να συνεργάζεται με τις αρχές τρίτων χωρών που είναι αρμόδιες για θέματα που καλύπτονται από τον κανονισμό, στον βαθμό που απαιτείται για την εκπλήρωση των καθηκόντων του, και μπορεί να εκτελεί δράσεις που σχετίζονται με την ευρωπαϊκή ολοκληρωμένη διαχείριση των συνόρων στο έδαφος τρίτης χώρας, εφόσον συμφωνεί η εν λόγω τρίτη χώρα.

Σκοπός της συμφωνίας περί καθεστώτος είναι η κάλυψη όλων των πτυχών που είναι απαραίτητες για την εκτέλεση δράσεων του Οργανισμού σε τρίτες χώρες. Σύμφωνα με το άρθρο 73 παράγραφος 3 του κανονισμού (ΕΕ) 2019/1896, σε περιπτώσεις στις οποίες απαιτείται αποστολή ομάδων διαχείρισης των συνόρων από το μόνιμο σώμα της Ευρωπαϊκής Συνοριοφυλακής και Ακτοφυλακής σε τρίτη χώρα όπου τα μέλη των ομάδων θα ασκούν εκτελεστικές αρμοδιότητες, η Ένωση συνάπτει συμφωνία περί καθεστώτος με την οικεία τρίτη χώρα.

Σύμφωνα με τον κανονισμό για την Ευρωπαϊκή Συνοριοφυλακή και Ακτοφυλακή και όπως αναφέρεται στο άρθρο 76 παράγραφος 1 του κανονισμού, η Επιτροπή παρουσίασε, στην ανακοίνωσή της COM (2021) 829, υπόδειγμα συμφωνίας περί καθεστώτος κατά τον κανονισμό (ΕΕ) 2019/1896, που περιέχει ειδικές διατάξεις για την πραγματοποίηση δράσεων στην επικράτεια τρίτων χωρών. Η συμφωνία περί καθεστώτος με τη Βοσνία και Ερζεγοβίνη βασίζεται στο υπόδειγμα που έχει καταρτίσει η Επιτροπή.

Η Επιτροπή ενημέρωσε τους εισηγητές στις 14 Οκτωβρίου 2025 σχετικά με την πρόοδο που έχει πραγματοποιηθεί στις διαπραγματεύσεις για τη συμφωνία περί καθεστώτος μεταξύ της Ευρωπαϊκής Ένωσης και της Βοσνίας και Ερζεγοβίνης. Στη συνεδρίαση παρέστησαν επίσης οι αρχές της Βοσνίας και Ερζεγοβίνης. Έχει επίσης προγραμματιστεί συνάντηση με τον υπεύθυνο θεμελιωδών δικαιωμάτων του Frontex και τον Ευρωπαίο Επόπτη Προστασίας Δεδομένων για τις 6 Νοεμβρίου 2025. Η συμφωνία υπεγράφη στις 11 Ιουνίου 2025 στο Σαράγεβο, στη Βοσνία και Ερζεγοβίνη.

β. Θέση του εισηγητή
Στο απόγειο της μεταναστευτικής και προσφυγικής κρίσης το 2015, εκατοντάδες χιλιάδες αιτούντες άσυλο και μετανάστες έφθασαν στην Ευρωπαϊκή Ένωση μέσω των Δυτικών Βαλκανίων. Η μεταναστευτική πίεση στις οδούς των Δυτικών Βαλκανίων ήταν σημαντική τα επόμενα χρόνια, δημιουργώντας πίεση στα εξωτερικά σύνορα της ΕΕ. Ως εκ τούτου, έχουν απαιτηθεί περαιτέρω προσπάθειες για τον νόμιμο έλεγχο της μεταναστευτικής ροής, σύμφωνα με τη διεθνή και την ευρωπαϊκή νομοθεσία.

Ο εισηγητής θεωρεί ότι η σύναψη επίσημων, νομικά δεσμευτικών συμφωνιών στο πλαίσιο της συνεργασίας με τρίτες χώρες είναι ζωτικής σημασίας για τη διασφάλιση της διαφάνειας, του δημόσιου ελέγχου και της δημοκρατικής εποπτείας της εν λόγω συνεργασίας.

Η διαρθρωμένη και διαρκής συνεργασία με τρίτες χώρες, ιδίως με τα Δυτικά Βαλκάνια, αποτελεί αναπόσπαστο μέρος του χώρου σταθερότητας και ασφάλειας της Ευρώπης. Ως εκ τούτου, η ενίσχυση της συνεργασίας με τη Βοσνία και Ερζεγοβίνη για τη μετανάστευση και τη διαχείριση των συνόρων είναι στρατηγικής σημασίας για να μειωθεί η πίεση στα σύνορα της Κροατίας που γειτνιάζουν με τη Βοσνία και Ερζεγοβίνη και, ως εκ τούτου, για την πρόληψη των αντικανονικών διελεύσεων στα εξωτερικά σύνορα της ΕΕ, καθώς και για την αντιμετώπιση του διασυνοριακού εγκλήματος. Συνεπώς, η στενή συνεργασία με τους εταίρους των Δυτικών Βαλκανίων είναι ζωτικής σημασίας όχι μόνο για τη διαχείριση των μεταναστευτικών ροών προς την ΕΕ, τη μείωση του αριθμού των αντικανονικών αφίξεων και τη βελτίωση της αποδοτικότητας των επιχειρήσεων επιστροφής, αλλά και για την καταπολέμηση της παράνομης διακίνησης μεταναστών και τον μετριασμό των κινδύνων που σχετίζονται με το οργανωμένο έγκλημα.

Τόσο ο Ευρωπαϊκός Οργανισμός Συνοριοφυλακής και Ακτοφυλακής όσο και το Ομοσπονδιακό Υπουργείο Εσωτερικών της Βοσνίας και Ερζεγοβίνης υποχρεούνται να τηρούν τις διατάξεις του κανονισμού (ΕΕ) 2019/1896 και να διασφαλίζουν την πλήρη συμμόρφωσή τους με αυτόν, μεταξύ άλλων όσον αφορά τα θεμελιώδη δικαιώματα. Κατά τη διάρκεια της διαδικασίας έγκρισης στο Ευρωπαϊκό Κοινοβούλιο, οι εξηγήσεις που παρασχέθηκαν από την Επιτροπή, τις αρμόδιες αρχές της Βοσνίας και Ερζεγοβίνης, τον υπεύθυνο θεμελιωδών δικαιωμάτων του Frontex και τον Ευρωπαίου Επόπτη Προστασίας Δεδομένων σχετικά με τη σημασία της εν λόγω συμφωνίας περί καθεστώτος αποδείχθηκαν ικανοποιητικές. Η συμφωνία περί καθεστώτος και η παρουσία υπαλλήλων του Ευρωπαϊκού Οργανισμού Συνοριοφυλακής και Ακτοφυλακής στην επικράτεια της Βοσνίας και Ερζεγοβίνης θα συμβάλουν στην αντιμετώπιση της αντικανονικής μετανάστευσης προς την ΕΕ και στη βελτίωση της συνολικής κατάστασης της ασφάλειας, διασφαλίζοντας παράλληλα πλήρως τα θεμελιώδη δικαιώματα στις διαδικασίες ελέγχου των συνόρων. Λαμβανομένου υπόψη του σημαντικού αριθμού ατόμων που διέρχονται μέσω της Βοσνίας και Ερζεγοβίνης για να φθάσουν στην ΕΕ, η συμφωνία αυτή θα ενισχύσει τη στήριξή μας προς τους εταίρους των Δυτικών Βαλκανίων για την αποτελεσματικότερη διαχείριση των μεταναστευτικών ροών και σε πλήρη συμμόρφωση με τα ευρωπαϊκά μας πρότυπα.

Συμπερασματικά, ο εισηγητής θεωρεί ότι η προτεινόμενη συμφωνία περί καθεστώτος συνάδει με το υπόδειγμα συμφωνίας περί καθεστώτος, όπως προβλέπεται στην ανακοίνωση της Επιτροπής σχετικά με το περιεχόμενο και τις διατάξεις που θα πρέπει να περιλαμβάνονται στην τελική συμφωνία.

Το Ευρωπαϊκό Κοινοβούλιο ζητεί από τον Ευρωπαϊκό Οργανισμό Συνοριοφυλακής και Ακτοφυλακής, μόλις η παρούσα συμφωνία εισέλθει σε στάδιο εφαρμογής, να ενημερώσει αμέσως το Ευρωπαϊκό Κοινοβούλιο για τις δραστηριότητες που διεξάγονται στο πλαίσιο της εφαρμογής της συμφωνίας περί καθεστώτος και υπενθυμίζει στον Οργανισμό την υποχρέωσή του να περιλαμβάνει στις ετήσιες εκθέσεις του αξιολόγηση της συνεργασίας με τρίτες χώρες σύμφωνα με το άρθρο 73 παράγραφος 8 του κανονισμού (ΕΕ) 2019/1896.

Οι συμφωνίες περί καθεστώτος σχετικά με επιχειρησιακές δραστηριότητες που διεξάγονται από τον Ευρωπαϊκό Οργανισμό Συνοριοφυλακής και Ακτοφυλακής, οι οποίες έχουν ήδη συναφθεί με τη Μολδαβία, τη Βόρεια Μακεδονία, το Μαυροβούνιο, την Αλβανία και τη Σερβία, απέδειξαν ότι η στενή συνεργασία με τα Δυτικά Βαλκάνια αποφέρει θετικά αποτελέσματα. 

Υπό το πρίσμα των ανωτέρω, ο εισηγητής συνιστά στο Κοινοβούλιο να εγκρίνει το κείμενο του σχεδίου απόφασης του Συμβουλίου.

